Прва штампарија у Земуну била је штампарија Данила Медаковића, која је функционисала за време мађарске револуције. За рад Медаковићеве штампарије је везано излажење неколико српских листова, који су штампани у Земуну у континуитету. За време борби између Срба и Мађара, штампарија је из Новог Сада пренета у Сремске Карловце, а одатле у Земун. Налазила се на земунском пристаништу, на броду, како би у случају продора Мађара могла неометано бити пренета у Београд. Између других књига које су тада одштампане у Земуну истиче се издање целокупних дела Доситеја Обрадовића у 10 књига. На корицама Доситејевих књига стоји ознака штампарије и датум: "1850. у Земуну."